„5.2 Sulfonați de perfluorooctan (PFOS) C8F17SO2X (X = OH, sare metalică (O-M+), halogenură, amidă și alți derivați, inclusiv polimeri)

1. Nu se pot introduce pe piață și nu se pot ca atare sau în preparate în concentrație masică egală cu sau mai mare de 0,005 %. 2. Nu se pot introduce pe piață în produse sau articole semifinite sau în componente ale acestora, în cazul în care concentrația masică de PFOS este mai mare de 0,1 %, calculată în raport cu masa componentelor distincte din punct de vedere structural sau microstructural care conțin PFOS sau, pentru produse textile sau alte materiale acoperite, în cazul în care cantitatea de PFOS este mai mare sau egală cu 1 μg/m2 de material acoperit. 3. Prin derogare, alineatele (1) și (2) nu se aplică următoarelor articole, nici substanțelor sau preparatelor necesare pentru producerea lor: (a) acoperirilor fotosensibile sau antireflectoare pentru procedeele fotolitografice, (b) acoperirilor fotografice aplicate pe filme, hârtie sau clișee de imprimare, (c) supresori de ceață pentru cromare dură (VI), nedecorativă și agenți tensioactivi utilizați în sisteme de acoperire galvanică în care cantitatea de PFOS eliminată în mediul înconjurător este redusă la minim prin utilizarea integrală a celor mai bune tehnici disponibile corespunzătoare elaborate în cadrul Directivei 96/61/CE a Consiliului din 24 septembrie 1996 privind prevenirea și controlul integrat al poluării (1), (d) fluide hidraulice pentru aviație. 4. Prin derogare de la alineatul (1), spumele pentru stingerea incendiilor care au fost introduse pe piață înainte de 27 decembrie 2006, pot fi utilizate până la 27 iunie 2011. 5. Alineatele (1) și (2) se aplică fără a aduce atingere Regulamentului (CE) nr. 648/2004 al Parlamentului European și al Consiliului din 31 martie 2004 privind detergenții (2). 6. Până la 27 decembrie 2008, statele membre stabilesc și comunică Comisiei un inventar care conține: (a) procedeele supuse derogării, în conformitate cu alineatul (3) litera (c), precum și cantitățile de PFOS utilizate și eliberate din acestea, (b) stocurile existente de spume pentru stingerea incendiilor care conțin PFOS. 7. De îndată ce vor fi disponibile noile informații privind modalitățile de utilizare și substanțele sau tehnologiile alternative mai sigure, Comisia va reexamina fiecare dintre derogările menționate la alineatul (3) literele (a) – (d), astfel încât: (a) utilizarea PFOS să fie eliminată treptat, de îndată ce utilizarea alternativelor mai sigure este fezabilă din punct de vedere tehnic și economic, (b) o derogare să poată fi prelungită doar pentru utilizări esențiale pentru care nu există alternative mai sigure și atunci când au fost comunicate acțiunile întreprinse pentru găsirea de alternative mai sigure, (c) emisiile de PFOS în mediu au fost reduse la minim prin aplicarea celor mai bune tehnici disponibile. 8. Comisia examinează permanent activitățile de evaluare a riscului în curs și existența unor substanțe sau tehnologii alternative mai sigure în legătură cu utilizarea acidului perfluoroctanic (APFO) și a substanțelor conexe și propune toate măsurile necesare pentru reducerea riscurilor identificate, inclusiv restricțiile de comercializare și utilizare, în special atunci când există substanțe sau tehnologii alternative mai sigure și care sunt fezabile din punct de vedere tehnic și economic.